《暇日邀王天任诸公游南坡天任有诗因次韵 其二》
宋代·虞俦

我诗苦艰涩，蹇步太行巅。笔乾砚欲裂，何地觅涌泉。

巧匠愧傍观，袖手不能前。敝帚徒自珍，捧心岂成妍。

辟舍不获命，属鞬试周旋。君诗巧层出，浥露晨花鲜。

前辈借波澜，后生敢并缘。平生程不识，毁不直一钱。

五色烂摩尼，八音和相宣。挹袂庾开府，拍肩杨盈川。

每发必中的，矢脱无空弦。我盖三复之，飘飘意欲仙。

此计太冷淡，浪费五彩笺。不如醉红裙，且听歌喉圆。

况当荷倾盖，莫待栗过拳。徐看骑鲸伯，一斗挥百篇。

作者简介：虞俦，生卒年月不详，字寿老，宁国(今属安徽）人。南宋政治家，文学家。隆兴初进人太学，中进士。曾任绩溪县令，湖州、平江知府。庆元六年（1200）召入太常少卿，提任兵部侍郎。工诗文，著有《尊白堂集》24卷，清修《四库全书》收录其部分诗文。如其词《满庭芳》：色染莺黄，枝横鹤瘦，玉奴蝉蜕花间。铅华不御，慵态尽欹鬟。